Author: marek teplansky
Company: PHARE - CBC

Predkladacia správa

Materiál je predkladaný na rokovanie vlády SR na základe bodu B.1 uznesenia vlády SR č.135/2001 zo dňa 14. februára 2001, ktoré ukladá podpredsedovi vlády SR pre európsku integráciu ako Národnému koordinátorovi zahraničnej pomoci a Národnému koordinátorovi ISPA predkladať vo forme informácií návrhy projektov pre finančné memorandá pred ich odoslaním Európskej komisii.

Ministerstvo životného prostredia SR predložilo Národnému koordinátorovi ISPA žiadosť o finančnú podporu z programu ISPA pre rok 2001 pre projekt “Inštitucionálne budovanie Implementačnej agentúry ISPA pre životné prostredie“ s celkovými rozpočtovými nákladmi 1 200 100 EUR. Žiadosť o finančnú podporu ISPA je vypracovaná na čiastku 900 075 EUR, čo činí 75% z celkových oprávnených nákladov. 25% z oprávnených nákladov t.j. 300 025 EUR sa zaväzuje prijímateľ pomoci – Ministerstvo životného prostredia SR hradiť zo štátneho rozpočtu Slovenskej republiky na roky 2001 a 2002.

Po zaslaní predmetnej žiadosti Národným koordinátorom ISPA Európskej komisii, táto postúpi žiadosť na posúdenie a vyhodnotenie svojim odborným útvarom. Konečné rozhodnutie o žiadosti je v kompetencii Riadiaceho výboru ISPA zloženého z predstaviteľov členských krajín a Európskej komisie.